b"\n_START_ARTICLE_\nJordi Cervell\xc3\xb3 i Garriga\n_START_SECTION_\nBiografia\n_START_PARAGRAPH_\nVa n\xc3\xa9ixer a Barcelona, fill de Josep Cervell\xc3\xb3 i Bach i de la poetessa Maria Concepci\xc3\xb3 Garriga i Coma. El seu germ\xc3\xa0 Enric (1931-1983), va ser un excepcional pianista de renom a Catalunya, amb una carrera que va comen\xc3\xa7ar als onze anys, per\xc3\xb2 es va retirar amb 21 anys per dedicar-se a l'empresa familiar._NEWLINE_Jordi Cervell\xc3\xb3 va estudiar viol\xc3\xad amb Joan Massi\xc3\xa0 i composici\xc3\xb3 amb Josep M. Roma i marx\xc3\xa0 m\xc3\xa9s tard a Mil\xc3\xa0, Siena i Salzburg. Des d'una est\xc3\xa8tica independent, ha cercat un equilibri entre la tradici\xc3\xb3 hist\xc3\xb2rica i la sensibilitat musical contempor\xc3\xa0nia. Ha fet tamb\xc3\xa9 tasques pedag\xc3\xb2giques com a professor del Conservatori de Badalona del 1982 al 1996, com a autor del tractat Principis fonamentals sobre la t\xc3\xa8cnica general del viol\xc3\xad, i tamb\xc3\xa9 com a cr\xc3\xadtic. El 2006 va rebre la Creu de Sant Jordi i l'any 2010 el Premi Nacional de M\xc3\xbasica. El fons de Jordi Cervell\xc3\xb3 es conserva a la Biblioteca de Catalunya."